Gamlebyen kirke

Gamlebyen kirke er en privateid kirke, tilhørende Oslo hospital, derav også benevnt Oslo hospitals kirke. Den ble tidligere utleid til Oslo kirkelige fellesråd og fungerte som sognekirke for Gamlebyen menighet i Oslo domprosti. Frem til 1925 hadde den navnet Oslo kirke, men da byen skiftet navn fra Kristiania til Oslo, fikk den dagens navn. Det nåværende kirkebygget er oppført i 1796, delvis på fundamentene av fransiskanernes klosterkirke bygd omkring 1290. Kirken ligger i Ekebergveien 1, ved foten av den nordvendte Ekebergskrenten i bydel Gamle Oslo i Oslo. Ved kirken ligger Gamlebyen gravlund. Kapellet på gravlunden er nedlagt som gravkapell, og var en periode utleid til den etiopiske menighet i Oslo. Prekestolen er plassert over alteret. Historie Klosterkirken som ble oppført mot slutten av 1200-tallet, var en av Oslos tidligste bygninger oppført i tegl. Teglsteinen kom fra hertug Håkons teglverk anlagt ved Alnas elvebredder. Omrisset av klosterkirken, det vil si den delen som lå nordøst for det nåværende bygget, er markert med brostein i Ekebergveien foran kirken. Etter reformasjonen i 1536 ble kirken omgjort til hospital. I 1567, under svenskenes angrep, ble den første kirken ødelagt. På ruinene av kormurene i klosterkirken ble det i 1581 oppført et hospital. Bygningen ble inndelt i flere etasjer og fungerte etter dette som hospitalsbygning med kirke i første etasje. I tillegg ble det ved siden av bygget det huset vi idag kjenner som «Gråsteinsbygningen». Denne regnes idag som Norges eldste hospitalsbygg. Utover 1700-tallet kom det også til flere bygninger, deriblant «Dollhuset» for psykiatriske pasienter. I 1734 ble en helt ny kirke bygd på fundamentet av kirkeskipet. Etter den siste brannen 13. januar 1794 ble kirken gjenreist i louis-seize-stil to år senere, også denne i tegl. Blant annet ble det gamle middelalderkoret revet og erstattet med tårnet som står der i dag. Den nybygde kirken åpnet 11. mai 1796. På 1800-tallet ble kirken ombygget flere ganger. I perioden 1934–1939 ble den restaurert av arkitekt Wilhelm K. Essendrop og tilbakeført til mer opprinnelig utseende. Det flate murtaket ble erstattet med et buet hvelv, og det ble bygd nye sakristier. Kirken ble gjenåpnet julaften 1939, biskop Eivind Berggrav forrettet og kong Haakon VII var til stede under gudstjenesten. Menigheten Gamlebyen menighet ble skilt ut fra Aker prstegjeld i 1880 og da kalt Oslo menighet. De store utbyggingen på denne tiden førte til at Vålerengen menighet ble skilt ut rundt 1900. I forbindelse med at byen byttet navn til Oslo, fikk menigheten navnet Gamlebyen menighet i 1925. Medlemstallet i 2005 var 2 670, men har vært i sterk økning siden, og er nå (2012) ca. 3500. Gamlebyen ble på 1980-tallet nedlagt som eget prestegjeld og lagt inn som eget sogn med felles betjening under Vålerengen prestegjeld. Fra 2006 fikk Gamlebyen igjen egen sokneprest, men har inntil 2011 fortsatt hatt de fleste stabsfunksjoner felles med Vålerengen menighet. Fra 2011 er menigheten administrativt integrert i Grønland menighet og fra 1. januar 2013 slått sammen med Grønland menighet under navnet Gamlebyen og Grønland menighet. All kirkelig viksomhet ble deretter flyttet over til Grønland kirke, og det er ikke lenger regulær kirkelig virksomhet i Gamlebyen kirke. Menighetens siste sokneprest var Morthen Sørlie og siste kantor var Olav Rune Ekeland Bastrup. Kirkens orgel er fra 1920 og er bygget av firmaet Olsen & Jørgensen. Ved innvielseskonserten i 1920 spilte den berømte organisten Karl Straube fra Leipzig. Orglet har 24 stemmer, er helnpneumatisk og ett av de få gjenværende pneumatike orgler i Norge i denne størrelsesorden. Orglet gjennomgikk en større rehabilitering i 1996. Gamlebyen kirke ble fra 1. januar 2014 nedlagt som sognekirke, og Gamlebyen sogn ble fra samme dato slått sammen med Grønland sogn. Den nye menigheten får navnet Gamlebyen-Grønland menighet med Grønland kirke som sognekirke. Fra 2014 var kirken i en periode utleid til Kirkens Bymisjon, som brukte den som overnattingsplass for vanskeligstilte. Siden har kirken vært senter for romsk kultur. Kulturminne Gamlebyen kirke er et kulturminne og har nummer 84227 i Riksantikvarens kulturminnebase. Se også Oslo Hospital Litteratur Kirkebøe, M.C.; Oslos kirker i gammel og ny tid Ny utgave ved K.A. Tvedt og Ø. Reisegg Oslo 2007 ISBN 82-573-1946-5 Oslo byleksikon Referanser Eksterne lenker Side fra Universitetet i Oslo med bilder og beskrivelser av byggematerialer Gamlebyen menighets hjemmeside Arkivert 30. oktober 2011 hos Wayback Machine. (no) «Gamlebyen kirke». Kirkesøk. Den norske kirke. (no) «Gamlebyen kirke». Kulturminnesøk. Riksantikvaren – Direktoratet for kulturminneforvaltning.